ทุนสำรองระหว่างประเทศของไทยเพิ่ม1.5พันล้านเหรียญ
ธปท.เผยทุนสำรองระหว่างประเทศอยู่ที่ระดับ 1.697 แสนล้านเหรียญสหรัฐ เพิ่มขึ้น 1,500 ล้านเหรียญสหรัฐ
9 ธ.ค. 2553

ธปท.เผยทุนสำรองระหว่างประเทศอยู่ที่ระดับ 1.697 แสนล้านเหรียญสหรัฐ เพิ่มขึ้น 1,500 ล้านเหรียญสหรัฐ 
ธนาคารแห่งประเทศไทย(ธปท.) รายงานฐานะเงินทุนสำรองระหว่างประเทศ ณ วันที่ 3ธ.ค.ปีนี้อยู่ที่ระดับ 1.697 แสนล้านเหรียญสหรัฐ หรือประมาณ 5.1 ล้านล้านบาท เพิ่มขึ้น 1,500 ล้านเหรียญสหรัฐ หรือประมาณ 4.5 หมื่นล้านบาท หากคิดอัตราแลกเปลี่ยนที่ระดับ 30 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.682 แสนล้านเหรียญสหรัฐหรือประมาณ 5.07 ล้านล้านบาท ขณะที่ฐานะสุทธิการซื้อขายเงินตราต่างประเทศแลกกับเงินบาทอยู่ที่ 1.62 หมื่นล้านเหรียญสหรัฐ เพิ่มขึ้น 900 ล้านเหรียญสหรัฐจากสัปดาห์ก่อนหน้า
ทั้งนี้ คาดว่าทุนสำรองที่เพิ่มขึ้นเป็นผลมาจากความจำเป็นในการทยอยเข้าแทรกแซงค่าเงินบาทแข็งค่าของธปท. เข้าเก็บสะสมในทุนสำรองระหว่าประเทศ เพราะเงินทุนต่างประเทศยังไหลเข้าไทยอย่างต่อเนื่อง ดังนั้นในสถานการณ์เช่นนี้ธปท.จึงยังจำเป็นต้องดูแลปริมาณเงินทุนไหลเข้าให้เหมาะสม เพื่อไม่ให้ค่าเงินบาทผันผวน
สำหรับฐานเงิน หรือปริมาณเงินหมุนเวียนในมือประชาชนและเงินฝากในสถาบันการเงินอยู่ที่ระดับ 1.122 ล้านล้านบาท เพิ่มขึ้น 4,100 ล้านบาท จากสัปดาห์ก่อนหน้า ถือเป็นการเพิ่มขึ้นในอัตราปกติและแนวโน้มการขยายตัวทางเศรษฐกิจที่อยู่ในระดับที่ดีต่อเนื่อง